Παιανία, Δευτέρα, 13.06.2016

**ΨΗΦΙΣΜΑ ΑΛΛΗΛΕΓΓΥΗΣ ΣΕ ΔΙΩΚΟΜΕΝΟ ΣΥΝΔΙΚΑΛΙΣΤΗ ΣΤΟΝ ΟΤΕ**

Το Δ.Σ. του Σωματείου Εργαζομένων στον Όμιλο Επιχειρήσεων INTRACOM εκφράζει την αμέριστη αλληλεγγύη του στο συνάδελφο Γιάννη Τριβυζά, πρόεδρο της ΤΔΕ ΠΕΤ-ΟΤΕ Κερκύρας και καταγγέλλει την εργοδοσία του ΟΤΕ για την επιχειρούμενη συνδικαλιστική δίωξη εναντίον του.

Οι αντεργατικές και αντισυνδικαλιστικές δράσεις της διοίκησης του ΟΤΕ, ο οποίος ανήκει στην γερμανική κρατική Deutsche Telekom, το τελευταίο διάστημα πολλαπλασιάζονται επικίνδυνα.

 Τελευταίο κρούσμα, **η προσχηματική δίωξη με** **αβάσιμες, αναληθείς, ανυπόστατες** και **αναπόδεικτες κατηγορίες** **κατά του πρόεδρου της ΤΔΕ ΠΕΤ-ΟΤΕ Κέρκυρας Γιάννη Τριβυζά**.

**Η δίωξη αυτή έχει ξεσηκώσει** όλους τους μαζικούς φορείς, τα ΜΜΕ και τους πολίτες της Κέρκυρας. **Ο Γιάννης Τριβυζάς** είναι ευρύτερα γνωστός για την συνδικαλιστική του δράση και τους αγώνες του σε ολόκληρη την περιοχή.

Μεταξύ άλλων, **αποκάλυψε παρανομίες** από την ανεξέλεγκτη δράση των εργολάβων στο δίκτυο του ΟΤΕ, **κατήγγειλε στην Επιθεώρηση Εργασίας την** **αντεργατική πρακτική του ΟΤΕ** με τα μονομελή συνεργεία στο δίκτυο, **τα εργατικά ατυχήματα** και την παραβατική συμπεριφορά των διοικούντων του ΟΤΕ στην Κέρκυρα και **όλες αυτές οι δράσεις οδήγησαν στη δίωξή του.**

**Οι κατηγορίες εκτός από ψευδείς είναι και αστείες.** Κατηγορείται χωρίς αποδείξεις ότι δήθεν έβρισε τηλεφωνικά έναν προϊστάμενό του, χωρίς να του ζητήσουν να απολογηθεί, χωρίς μάρτυρες και χωρίς να τηρείται τίποτα από τον Ενιαίο Κανονισμό Προσωπικού ούτε σε ότι αφορά το γράμμα αλλά πολύ περισσότερο το πνεύμα του κανονισμού.

Πριν απ’ αυτό είχαν επιχειρήσει **μέσω απειλών** και του **εκβιασμού της αρνητικής αξιολόγησης** να τον «συνετίσουν» **για να σταματήσει να ασκεί τα συνδικαλιστικά του καθήκοντα.**

**Η δίωξη αυτή έρχεται να προστεθεί** καισε άλλες προηγούμενες συνδικαλιστικές διώξεις κατά πρωτοπόρων συνδικαλιστών και εργαζόμενων **οι οποίοι αντιστέκονται** απέναντι **στην αντεργατική λαίλαπα** και τον **εργασιακό μεσαίωνα** που προσπαθεί να επιβάλει η Deutsche Telekom στους εργαζόμενους του ΟΤΕ.

**Παρόμοια τακτική ακολουθήθηκε και κατά του προέδρου της ΤΔΕ ΠΕΤ-ΟΤΕ Χανίων Λάμπρου Καστρινάκη.** Οι διώξεις αυτές είναι στοχευμένες και επιχειρούν να αδρανοποιήσουν πρωτοπόρους συνδικαλιστές, οι οποίοι παλεύουν και αποκαλύπτουν τις αντεργατικές πρακτικές της εργοδοσίας.

Τελευταία ο ΟΤΕ έχει ετοιμάσει το περιβόητο σχέδιο **Consolidation,** **με το οποίο δρομολογεί την παραχώρηση ολόκληρου του τεχνικού έργου σε εργολάβους** και **την παραβίαση όλων των νόμων και των συνταγματικών διατάξεων που ισχύουν για το απόρρητο των επικοινωνιών.**

**Η** **Κέρκυρα και τα Χανιά** **αποτελούν την πιλοτική εφαρμογή αυτού του σχεδίου** και οι πρόεδροι των δύο περιοχών **αποτελούν εμπόδιο και έπρεπε να «εκκαθαριστούν»!**

Θεωρούμε ότι μιας τέτοιας βαρύτητας και στρατηγικού χαρακτήρα τηλεπικοινωνιακή επιχείρηση, δεν μπορεί και δεν θα της επιτρέψουμε να συμπεριφέρεται μ’ αυτόν τον απαράδεκτο τρόπο.

* **Συμπαραστεκόμαστε στο συνάδελφο Γιάννη Τριβυζά.**
* **Καλούμε τη διοίκηση του ΟΤΕ** να συναισθανθεί το βάρος των ευθυνών της και **να σταματήσει άμεσα την απαράδεκτη δίωξη.**
* **Στεκόμαστε αλληλέγγυοι** στο συνάδελφο **Πρόεδρο της ΤΔΕ ΠΕΤ-ΟΤΕ Κέρκυρας** κατά **της προκλητικής και εκδικητικής δίωξης** που υφίσταται από τη διοίκηση του ΟΤΕ για τη συνδικαλιστική του δράση και καλούμε σωματεία και άλλες μαζικές οργανώσεις να πράξουν το ίδιο.

**Η ποινικοποίηση της συνδικαλιστικής δράσης**

**και η εργοδοτική τρομοκρατία της D.Τ./ΟΤΕ δεν θα περάσει!**

**ΤΟ Δ.Σ.**